Hej Codan

Jeg skriver til jer for at evaluere på min netop afsluttede leasingforsikring, inkl. afleveringsforsikring, som var tegnet via jer. Min samlede evaluering ender med en enkelt stjerne, som følge af min oplevelse af sagen, gengivet herunder:
Jeg afleverede min bil i starten af januar, og i forbindelse med inspektionen hos bilsalg.dk blev der opgjort nogle skader og dermed også et samlet erstatningsbeløb for disse. (Én af skaderne var jeg bekendt med, resten havde jeg ikke tidligere bemærket). Jeg talte med inspektøren hos bilsalg, der anførte, at hvis jeg havde en afleveringsforsikring, burde jeg anmelde skaderne til denne.
Efter at have modtaget afleveringsrapporten ringende jeg derfor til jer for at forespørge på hvordan jeg er stillet. Medarbejderen jeg talte med, fortalte mig at de opgjorte skader ville være omfattet af min afleveringsforsikring og at jeg derfor vil skulle betale min selvrisiko på 5.000 kr. og at Codan derefter ville sørge for resten. Glad og tilfreds regnede jeg med at det var sidste punktum i sagen, og jeg satte pris på at jeg i sin tid havde fået en forsikring hvor en afleveringsforsikring var inkluderet. Ikke mindst den effektive behandling af sagen, som for mit vedkommende indtil nu havde krævet et endog meget lavt tidsforbrug, hvilket jeg virkelig værdsatte.

Som tiden gik, begyndte jeg at undre mig over at jeg ikke havde hørt mere fra hverken jer eller Nordania, og jeg skrev derfor til den medarbejder jeg i sin tid havde været i kontakt med, for at forespørge på en status (d. 24. januar). D. 1. februar! svarer i så endelig, dog ikke særligt opløftende set fra min side af bordet.

Nu har i nemlig pludselig ændret holdning, hvilket medfører at min afleveringsforsikring ikke længere dækker, idet i nu har takseret nogle af skaderne som ”en samlet skade”, som derfor åbenbart skal dækkes af min almindelige kaskoforsikring. Jeg er ikke forsikringsekspert, og derfor hverken kan eller vil jer udfordre jeres professionelle dømmekraft på dette område, hvis både i og Nordania, som jeg blev orienteret om, er enige herom, må jeg stole på dette. 
Tørt kan jeg dog konstatere at dette, meget belejligt for jer, medføre at den kendte skade ”falder under selvrisikoen for afleveringsforsikring” hvorfor jeg pludselig gik fra at have gavn af min afleveringsforsikring til at den har vist sig at være ubrugelig.
Det at i, jf. jeres egne oplysninger, har haft en taksator på, som har vurderet skaden anderledes end jeres medarbejder, er jeg sådan set ikke utilfreds med - det er jeres professionelle opgave - men som tidligere kunde er det bare vigtigt for mig at fortælle hvor megen skade det gør på min kundeoplevelse når man først får besked om, at man er dækket, for sidenhen, (efter selv at have rykket for svar, hvilket på ingen måder gør oplevelsen bedre) at få at vide at man ikke længere er dækket. Det efterlader mig med et eklatant dårligt indtryk af jeres håndtering af sager og – ærligt – opfatter jeg en tilsyneladende meget arrogant holdning overfor jeres kunder. 
Hvis der – som det åbenbart er tilfældet i min sag – har været tvivl om hvordan skaden skulle takseres burde jeres medarbejder have orienteret mig om dette, således at der ikke skulle gå en måned førend jeg bliver bekendt med den skinbarlige virkelighed. Havde jeg fra starten vidst at der var tvivl omkring udfaldet heraf havde jeg indstillet mig på dette, men det er klart, at når der går en måned når man på alle måder at indstille sig på at det man i sin tid blev orienteret om, er validt. Ikke mindst, som almindelig dødelig, er der stor forskel på at skulle betale 5 eller 10 t.kr. (særligt når man indledningsvis har fået at vide at det alene var 5. t.kr.) 

Jeg håber i vil bruge min oplevelse til at evaluere på jeres måde at håndtere kunder på – jeg formoder at i optager alle samtaler - så jeg håber at i, ved at studere disse, vil finde frem til at min frustration er berettiget. 

Afslutningsvis skal jeg dybt beklage over for den stakkels medarbejder der fik den tvivlsomme fornøjelse af at besvare mit opkald til jer. Som nu, var jeg på daværende tidspunkt ret oprevet og frustreret, og jeg beklager at det skulle gå ud over en der ikke havde noget med sagen at gøre, undskyld!

Hilsen
Mads